Source: http://www.rpr.sk/sk/nalezy/daj-si-sancu-na-zivot
Timestamp: 2020-02-24 13:43:01+00:00
Document Index: 6967242

Matched Legal Cases: ['čl. 10', 'čl. 13', 'čl.10', 'čl. 13', 'čl. 10', 'čl. 13', 'čl. 10', 'čl. 13']

Daj si šancu na život − Rada pre reklamu
76 (10-08) Daj si šancu na život
čl. 10 ods. 3 a čl. 13 ods.1
Príspevok na Facebook fanúšikovskej stránke : „Daj si šancu na život“
zadávateľa: ACTION SPORTS, s.r.o.
s ustanoveniami čl.10 ods. 3 a čl. 13 ods. 1 Kódexu.
Rada ako združenie etickej samoregulácie zaevidovala sťažnosti od troch fyzických osôb z okresov Bratislava a Malacky voči príspevku zadávateľa ACTION SPORTS, s.r.o. propagujúcemu obranné spreje, ktorý bol zverejnený v rámci fanúšikovskej stránky obchodu Muničák na sociálnej sieti Facebook. Prvý sťažovateľ je toho názoru, že reklama cynicky zneužíva osobnú tragédiu ženy usmrtenej v bratislavskom prístave. Druhý sťažovateľ o. i. poukazuje na to, že kombinácia textu a fotky odkazuje na udalosť tragického úmrtia mladej ženy a snaží sa vyvolať dojem, že v prípade použitia propagovaného výrobku by k nej nedošlo. Podľa sťažovateľa reklama nedáva žiadne odporúčania, ale len primitívne propaguje komerčný výrobok za účelom zisku zneužitím cudzieho nešťastia. Tretí sťažovateľ má za to, že reklama sa „nechutne priživuje“ na smrti mladej ženy za účelom propagácie ochranného spreja.
Reklama má podobu príspevku umiestneného na Facebook fanúšikovskej stránke obchodu „Muničák“. V rámci vizuálu reklamy sú na pozadí fotografie, ktorá zachytáva Zimný prístav v Bratislave, zobrazené produkty – obranné spreje („Pepper Spray“ a „Defense Spray“). Vizuál je doplnený headlinom v znení: „Daj si šancu na život! Niektorí ju nemali.“ A ďalším textom: „Obranné spreje značky Sabre najvyššia kvalita, ktorá funguje!“. V dolnej časti je umiestnené logo „Muničák“. Vizuálna časť príspevku je doplnená sprievodným textom v znení: “Spreje Sabre sú jedny z najúčinnejších korenistých, obranných sprejov na svete. Nikdy nevieš čo alebo kto ťa stretne, daj si šancu na život!“.
Komisia preskúmala sťažnosť a na základe skutočností, ktoré sú jej známe, a z dostupných informácií dospela k týmto záverom:
V zmysle Kódexu má byť reklama pripravovaná s pocitom zodpovednosti voči spotrebiteľovi (čl. 10 ods. 3 Kódexu). V danom prípade zadávateľ v rámci reklamy propagoval konkrétny produkt – obranné spreje, ktoré môže človek využiť na svoju obranu, napríklad v prípade fyzického ohrozenia alebo útoku. Komisia nepopiera, že zadávateľ má právo komunikovať uvedený produkt, napríklad aj spôsobom prezentácie jeho charakteristík a účelu, avšak zároveň je toho názoru, že spôsob komunikácie, ktorý si v danom prípade zadávateľ v rámci reklamy zvolil, nemožno považovať za propagáciu, ktorá by bola pripravovaná s pocitom zodpovednosti voči spotrebiteľovi. Reklama jednoznačne odkazuje na konkrétnu, reálnu a aktuálnu tragickú udalosť, pri ktorej zahynula mladá žena (pravdepodobne v dôsledku trestného činu). Uvedené je zrejmé o. i. aj z vizuálnej stránky reklamy, v rámci ktorej je vyobrazené prostredie, resp. odkaz na miesto, kde bolo telo mladej ženy nájdené. Využitie motívu brutálnej udalosti, ktorá sa spája so smrťou konkrétnej osoby, a to v kontexte komerčnej propagácie produktu, Komisia nepovažuje za etické a má za to, že reklama túto tragédiu využíva neprimeraným spôsobom. Predmetný vizuál navyše v kombinácii s textovou stránkou reklamy a headlinom: „Daj si šancu na život! Niektorí ju nemali“ podľa Komisie tiež bezdôvodne využíva motív strachu, resp. vytvára pocit strachu a prezentuje produkt ako vhodný prostriedok na odstránenie strachu (čl. 13 ods. 1 Kódexu), čo nie je etické. Komisia z týchto dôvodov vyhodnotila reklamu ako porušujúcu Kódex a sťažnosti sťažovateľov ako opodstatnené.
Na základe vyššie uvedeného Komisia hlasovaním rozhodla, že príspevok „Daj si šancu na život“ na Facebook fanúšikovskej stránke zadávateľa: ACTION SPORTS, s.r.o. je v rozpore s ustanoveniami čl. 10 ods. 3 a čl. 13 ods. 1 Kódexu a sťažnosti sťažovateľov sú opodstatnené.
Zadávateľ reklamy alebo sťažovateľ môžu požiadať Radu o preskúmanie nálezu v lehote do troch pracovných dní od odoslania nálezu, len ak zaplatia poplatok a pritom